(3) A honvédelmi miniszter bármely erdő üzemtervét megtekintheti, s ha honvédelmi érdekből szükségesnek mutatkozik, az üzemterv jóváhagyásának feltételei tekintetében, illetőleg a már jóváhagyott üzemterv módosítása iránt a földmívelésügyi miniszternek javaslatot tehet. Ilyen javaslat esetében a földmívelésügyi miniszter már jóváhagyott erdőgazdasági üzemterveket is bármikor felülvizsgálhat s azokon hivatalból módosításokat rendelhet el. Ezek a rendelkezések a fahasználati engedélyek (1935:IV. tc. 307. §) tekintetében is megfelelően irányadók. A jelen bekezdésben foglalt rendelkezések alkalmazását az 1935:IV. törvénycikknek a természetvédelemre vonatkozó rendelkezései nem akadályozzák. Azt, hogy a jelen bekezdés alapján tett intézkedés következtében előállott hátrányt ki és milyen arányban köteles viselni - amennyiben e tekintetben megegyezés nem jött létre - a földmívelésügyi miniszter az Országos Erdőgazdasági Tanács véleményének meghallgatásával állapítja meg.